**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO

**DĖL PRITARIMO BENDRADARBIAVIMO SUTARTIES dėl klaipėdos miesto ekonominės plėtros strategijos įgyvendinimo PROJEKTUI**

**1. Sprendimo projekto esmė, tikslai ir uždaviniai.**

Šis sprendimo projektas teikiamas, siekiant gauti Klaipėdos miesto savivaldybės tarybos pritarimą bendradarbiavimo sutarčiai dėl Klaipėdos miesto ekonominės plėtros strategijos įgyvendinimo (toliau – Sutartis). Pritarus Sutarčiai bus siekiama įgyvendinti Klaipėdos miesto savivaldybės kartu su miesto strateginiais partneriais Klaipėdos pramonininkų asociacija, UAB Klaipėdos laisvosios ekonominės zonos valdymo bendrove, VĮ Klaipėdos valstybinio jūrų uosto direkcija, VšĮ Klaipėdos universitetu, Klaipėdos prekybos, pramonės ir amatų rūmais (toliau – Partneriai) pasirašyto 2015 m. lapkričio 2 d. Ketinimų protokolo Nr. J9-1678 pagrindu paslaugos teikėjo UAB „Ernst&Young Baltic“ parengto ir Klaipėdos miesto savivaldybės tarybos 2018 m. balandžio 26 d. sprendimu Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ patvirtinto dokumento „Klaipėda 2030: ekonominės plėtros strategija ir įgyvendinimo veiksmų planas“ (toliau – Dokumentas) 5.1 skyriuje numatytą Klaipėdos ekonominės plėtros strategijos 2030 (toliau – KEPS2030) tikslų, uždavinių ir priemonių įgyvendinimo valdymą, strateginių sprendimų priėmimą bei koordinavimą.

**2. Projekto rengimo priežastys ir kuo remiantis parengtas sprendimo projektas.**

Projektas rengiamas siekiant užtikrinti Klaipėdos miesto strateginių partnerių (Klaipėdos miesto savivaldybė, Klaipėdos pramonininkų asociacija, UAB Klaipėdos laisvosios ekonominės zonos valdymo bendrovė, VĮ Klaipėdos valstybinio jūrų uosto direkcija, VšĮ Klaipėdos universitetas, Klaipėdos pramonės, prekybos ir amatų rūmai, VšĮ Klaipėdos mokslo ir technologijų parkas) bendradarbiavimą įgyvendinant KEPS2030.

Sprendimo projektas parengtas vadovaujantis Lietuvos Respublikos vietos savivaldos įstatymo 20 straipsnio 2 dalies 12 punktu, Klaipėdos miesto savivaldybės vardu sudaromų sutarčių pasirašymo tvarkos aprašo, patvirtinto Klaipėdos miesto savivaldybės tarybos 2014 m. gegužės 29 d. sprendimu Nr. T2‑115 „Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo“, 2.3 papunkčiu bei atsižvelgiant į 2015 m. lapkričio 2 d. Ketinimų protokolą Nr. J9-1678, Klaipėdos miesto savivaldybės tarybos 2017 m. lapkričio 23 d. sprendimą Nr. T2-284 „Dėl Klaipėdos ekonominės plėtros strateginių krypčių iki 2030 metų patvirtinimo“, Klaipėdos miesto savivaldybės tarybos 2018 m. balandžio 26 d. sprendimą Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ ir Klaipėdos miesto savivaldybės tarybos ir mero sekretoriato 2018 m. gegužės 22 d. protokolinį pavedimą Nr. TAS –145. Atkreiptinas dėmesys, kad šiuo protokoliniu pavedimu Klaipėdos miesto savivaldybės administracijai buvo pavesta sudaryti Klaipėdos ekonominės plėtros tarybą ir parengti jos nuostatų projektą, kuris būtų teikiamas svarstyti Klaipėdos miesto savivaldybės tarybai. Klaipėdos miesto savivaldybės administracijos specialistai kartu su Partneriais išanalizavę šį pavedimą priėjo išvados, kad siekiant užtikrinti KEPS2030 įgyvendinimo ir Partnerių bendradarbiavimo tvarumą būtų tikslingiau dėl to sudaryti bendradarbiavimo sutartį, kurioje būtų įtvirtintas visas Dokumente numatytas KEPS2030 įgyvendinimo valdymo modelis.

**3. Kokių rezultatų laukiama.**

Klaipėdos miesto savivaldybės tarybai pritarus Sutarčiai:

* bus pasirašyta Sutartis Dokumente numatytoms priemonėms įgyvendinti;
* Dokumente siūlomos priemonės bus nuosekliai ir planingai integruojamos į strateginius Klaipėdos miesto bei Partnerių atitinkamus planavimo dokumentus;
* pritaikius Sutartyje siūlomą KEPS2030 įgyvendinimo valdymo modelį, t. y. sudarant miesto ekonominės plėtros tarybą (toliau – EPT) ir įgyvendinimo valdymo grupę (toliau – ĮVG), bus vykdomas nuolatinis Dokumente siūlomų priemonių monitoringas, identifikuojamos naujos ar optimizuojamos esamos iniciatyvos, kurios leistų pasiekti Dokumente suformuluotus tikslus ir uždavinius;
* integruojant Dokumente siūlomas priemones į Klaipėdos miesto savivaldybės strateginius planavimo dokumentus bus vertinami Klaipėdos miesto gyventojų ir bendruomenių pateiktos nuomonės ir iniciatyvos;
* vieningai įgyvendinant Sutartį Klaipėdos miestas visų Partnerių būtų pozicionuojamas kaip patrauklus gyventi, dirbti ir investuoti, o planinga ir koordinuota Dokumente įgyvendinamų priemonių rinkodara užtikrintų ne tik miesto, bet ir viso regiono žinomumą ir patrauklumą.

**4. Sprendimo projekto rengimo metu gauti specialistų vertinimai.**

Nėra.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės:

* bus išlaikytas tvarus ir formalizuotas Partnerių bendradarbiavimas siekiant KEPS2030 tikslų, uždavinių ir priemonių įgyvendinimo;
* bus užtikrintas optimalus projekto valdymo modelis, kuris leis efektyviau pasiekti KEPS2030 tikslų, uždavinių ir priemonių įgyvendinimo;
* bus sudarytos prielaidos Dokumente siūlomas priemones peržiūrėti ir integruoti tiek į Klaipėdos miesto savivaldybės, tiek į Partnerių strateginius planavimo dokumentus bei vykdyti nuolatinį jų monitoringą;
* bus sudarytos prielaidos kurti vieningą Klaipėdos miesto rinkodaros sistemą.

Neigiamos pasekmės: nepritarus Sutarties projektui bendradarbiavimas tarp Partnerių gali būti chaotiškas, kas keltų grėsmę tvariam ir savalaikiam KEPS2030 tikslų, uždavinių ir priemonių įgyvendinimui.

PRIDEDAMA.

1. Bendradarbiavimo sutarties projektas, 3 lapai.

|  |  |
| --- | --- |
| Tarptautinių ryšių ir ekonominės plėtros skyriaus vedėja | Jurgita Činauskaitė - Cetiner |